《感兴》
宋代·孙嵩

清风有佳意，逢者为一娱。
曾不救饥渴，政尔飘襟裾。
凡物贵有用，论诗用则无。
诗成亦自咏，侘傺或昭苏。
身名不相涉，二者如参商。
迟其议论公，旷越百世长。
于人已无益，离离坟草荒。
不知史册上，更是谁芬芳。
犹足厉世俗，曰此有耿光。
生前文字冗，寸札蓐荑稂。
及后乃大行，家有星河章。
君欲知其人，近世苏与黄。
夫有酷吏事，良不为奇屯。
俗子来吾前，有语无由伸。
其愚正可置，而又何为嗔。
勿如孤竹子，宇宙生涯垠。
匪惟狎樵牧，浩浩冥疏亲。
鸟故不乱行，兽故不乱群。
在山为远志，出山为小草。
不足凋谢安，适可谓殷浩。
夫亦有所怀，非必着枯槁。

作者简介：（1238—1292）徽州休宁人，字元京。以荐入太学。宋亡，隐居海宁山中，誓不复仕，杜门吟咏，自号艮山。有《艮山集》。